“Issiqlik elektr stantsiyalari” qoshidagi kompaniya o'tkazgan tenderda jamiyatga tegishli boshqa ikki kompaniya qatnashib g'olib bo'ldi

“Etender.uzex.uz” portalida 5 may kuni “Issiqlik elektr stantsiyalari” aktsiyadorlik jamiyatiga tegishli “Talimarjon issiqlik elektr stantsiyasi” tomonidan o'tkazilgan tender bo'yicha ma'lumot joylandi.
Ma'lumotga ko'ra, tender 15 aprel kuni ko'rib chiqilgan bo'lib, unda “Issiqlik elektr energiyalari” AJga tegishli va aloqasi bor ikki kompaniya: “O'zbekenergota'mir” AJ va “O'zenergosozlash” MChJ qatnashgan.
Tender talabiga ko'ra, g'olib kompaniya 2022 yil davomida “Talimarjon issiqlik elektr stantsiyaci”ning energobloklaridagi energodvigatellarning mexanizmlarini ta'mirlab borishi kerak bo'lgan.
“O'zbekenergota'mir” aktsiyadorlik jamiyati ishlarni 1 milliard 104 million so'mga bajarishni taklif qilib, g'alaba qozongan.
“O'zenergosozlash” MChJning 100 foiz aktsiyasi “Issiqlik elektr stantsiyalari” aktsiyadorlik jamiyatiga tegishli bo'lsa, jamiyatning “O'zbekenergota'mir” AJga aloqadorligi kompaniyaning rasmiy saytida, affillangan shaxslar ro'yxatida ko'rsatib o'tilgan.
Shuningdek, kompaniya saytida tenderni o'tkazgan tashkilotning o'zi — “Talimarjon issiqlik elektr stansiyasi” ham afillangan shaxs sifatida ko'rsatib o'tilgan. Ya'ni kompaniya o'tkazgan tenderda o'ziga aloqador bo'lgan boshqa kompaniyalar qatnashib, ulardan biri g'olib bo'lgan.
Ushbu kompaniyalarni birlashtirib turgan “Issiqlik elektr stantsiyalari” AJning 100 foiz aktsiyalari Moliya vazirligiga tegishli.
“Bugun.uz” “Talimarjon IES” matbuot kotibi Sayfullo Ikromov bilan bog'lanib vaziyatga izoh so'radi. Matbuot kotibi hozirda “Talimarjon IES” ikkala kompaniyalar bilan ham hamkorlikda ishlayotganini ta'kidladi, ammo biroz vaqt o'tib telefon go'shagini qo'yib qo'ydi. Bir necha bor qayta ulanishga bo'lgan urinish samarasiz bo'ldi.
Qayd etish joizki, “Davlat xaridlari to'g'risidagi qonun”ning 10-moddasiga ko'ra, davlat xaridlari xolisligi, shu jumladan, raqobatni ta'minlaydigan shart-sharoitlarni yaratishga asoslangan.
Shuningdek, qonunga ko'ra, davlat buyurtmachilari davlat xaridlarini amalga oshirishda hujjatlarni o'rganib chiqib, affillanganlik (qarindoshlik, o'zaro bog'liqlik) to'g'risidagi axborotni taqdim etishi kerak.
Bundan tashqari, “Raqobat to'g'risidagi qonun”ning 14-moddasida esa tanlov (tender) savdolarini o'tkazishda raqobatni cheklashga olib keladigan yoki olib kelishi mumkin bo'lgan harakatlar taqiqlanishi qayd etilgan.